Surse judiciare au confirmat, vineri, corespondentului MEDIAFAX, că Raul Hancheş, condamnat de Curtea de Apel Alba Iulia la sfârşitul lunii februarie la cinci ani şi şase luni se închisoare pentru proxenetism, a fost reţinut de poliţiştii de frontieră din Arad. Pe numele său a fost emis mandat european de arestare preventivă şi mandat de urmărire internaţională.

„Raul Hancheş este, în prezent, încarcerat în Penitenciarul din Arad”, au declarat surse judiciare pentru MEDIAFAX.

Pricu a postat în 14 martie un mesaj pe contul său de Facebook în care a precizat că se va preda.

„Sunt sătul să tot fug şi voi să nu mă găsiţi. Aşa că m-am hotărât să vin acasă. Să ştie lumea că vin acasă, nu să văd la ştiri că am fost prins. Dreptatea nu mi-o dă nimeni, mi-o fac eu”, a scris acesta pe Facebook.

Pricu a părăsit România împreună cu soţia sa la mijlocul anului 2010, chiar înainte de reţinerile efectuate de poliţiştii şi procurorii din Alba în dosarul ”Prostituate pentru VIP-uri”.

Până în prezent a fost judecat şi condamnat în lipsă în câteva dosare, iar în acest timp el a postat pe contul său de Facebook poze făcute din Turcia sau Spania şi a avut chiar un ”check in” în localitatea Frisco din Texas, unde spunea că a participat la un meci de fotbal.

Majoritatea inculpaţilor în dosarul ”Prostituate pentru VIP-uri” au fost condamnaţi la închisoare cu executare, decizia Curţii de Apel Alba Iulia fiind definitivă.